Liikkuvan Poliisin lakkauttamisen jälkeen raskaan liikenteen valvonta on jäänyt retuperälle, sanoo poliisien LP Poliisiyhdistys.

Maanteillämme rullaavien rekkojen turvallisuusvalvonta on puutteellista, sanoo poliisiyhdistys.

Kun valvontaa ei ole, niin vaarallisia virheitä tehdään esimerkiksi kuormien sidonnassa.

Osa kuskeista huijaa ajopiirtureita ja istuu ratin takana liian väsyneenä.

Valvonnan puuttuessa monet kuskit laistavat esimerkiksi kuorman sidonnasta, väittävät poliisit. JUKKA VUOKOLA

Liikkuva poliisi lakkautettiin vuonna 2013. Nyt LP:n Poliisiyhdistys on pannut merkille, että raskaan liikenteen valvonnan taso on romahtanut.

- Riskit liittyvät siihen, että ilman toimivaa valvontaa osa ammattikuljettajista ottaa omia vapauksia ja jättää liikenneturvallisuutta parantavat toimet tekemättä, sanoo LP Poliisiyhdistyksen puheenjohtaja Timo Harjaluoma.

-Esimerkiksi osa kuskeista kokee kuorman sidonnan ja varmistuksen turhaan aikaa vieväksi ja luottaa onneensa. Kuorma jää kiinnittämättä. Mitä vähemmän on valvontaa, sitä enemmän tällainen yleistyy.

Ennen Liikkuva Poliisi valvoi raskasta liikennettä. Nyt se on paikallispoliisin tehtävänä. JUKKA VUOKOLA

Osa kuljettajista taas rikkoo säädettyjä ajo- ja lepoaikoja.

- Valvonnassa on löydetty laitteita, joilla pystytään manipuloimaan ajopiirturia niin, että ajetut pitkät ajoajat eivät ole todennettavissa. Tehokkaalla valvonnalla saataisiin tällaista toimintaa ainakin rajoitettua ja siten estettyä väsyneenä ajamista.

Ammattitaitoisten raskaan liikenteen poliisivalvojien koulutuskin on Harjaluoman mukaan huonossa jamassa.

- Peruskurssille ei löydy hakijoita, mikä johtunee siitä, että nuoria asiasta kiinnostuneita poliiseja ei ole liikennevalvonnan parissa riittävästi ja valvontaa jo tekeville ei pystytä järjestämään riittävän tasokasta jatkokoulutusta, murehtii Harjaluoma.

Viime vuoden lopulla Liikkuvan Poliisin lopettamisen jälkeen perustettu Liikkuvan Poliisin perinneyhdistys teki sisäministeriöön esityksen siitä, että sisäministeriöön perustettaisiin raskaan liikenteen valvontayksikkö.